kardosdrur/scandi-wiki huggingface dataset:
Splintved

Splintved er det levende ved, som findes yderst i mange træarters stamme og grene. I nogle tilfælde fortsætter træet med at danne splintved (Almindelig Bøg er et eksempel på det), men i de fleste tilfælde vil vedcellerne dø efter nogle år. Derfor vil en overskåret træstamme som regel udvise et arveligt bestemt antal årringe af levende splintved uden om et stadigt stigende antal årringe med dødt kerneved.

I splintveddet sker den opadgående transport af vand og opløste, mineralske salte. Det sker i vedkarrene, som er indbygget mellem veddets fibre. Splintveddet er også stedet, hvor træet opbevarer opsparet energi i form af stivelse. Om efteråret sendes opløst sukker fra bladene gennem sikarrene og derfra via marvstrålerne ind til de hule, levende vedceller, hvor sukkeret omdannes til stivelse. Om foråret gendannes sukkeret ud fra stivelsen, og transporten går den modsatte vej: fra cellerne via marvstrålerne til vedkarrene og op til knopperne.

Splintved har fundet stigende anvendelse som gavntømmer, selv om det er meget udsat for angreb af svampe og borende insekter. Det har kun kunnet lade sig gøre ved systematisk imprægnering af splintveddet med fungicider. Splintveddets mekaniske egenskaber er dog fortsat meget ringere end kerneveddets.

Eksempler på splintved 
 Almindelig Bøg er et splintvedtræ, hvor veddet bruges til både møbeltræ, gulvbelægning og brænde. Veddet er hvidligt.
 Almindelig Avnbøg er et splintvedtræ, der er meget hårdt. Derfor har det været brugt, hvor der var stærkt slid: aksler, redskaber og møllehjul. Det tunge ved har høj brændværdi, hvad der gør det eftertragtet som brænde. Veddet er hvidligt.
 Veddet fra Bævre-Asp er meget let og trævlet. Derfor er det ikke særligt anvendeligt som gavntræ. Da brændværdien er lav, bruges det heller ikke gerne som brænde, men til papirmasse og til tændstikker er dette hvide ved meget populært.
 Det lette og smidige ved fra balsatræ er lysebrunt og meget brugt til træfly, dragebyggeri og alle andre steder, hvor lethed er afgørende.

Se også 
 Kerneved
 Træbiologi
 Beskæring
 Træ

Vedplanter
Kulturskole

En kulturskole er en skole for undervisning af primært børn i forskellige kunstarter. Disse kan f.eks. være musik, billedkunst, drama og dans

Kulturskolerne i Danmark har taget udgangspunkt i musikskolerne. Den danske stat yder refusion til de kommunale musikskolers og kulturskolers undervisning i musik. Der ydes ikke statsrefusion til undervisning i de øvrige kunstarter. Refusionen følger Lov om musik og  Bekendtgørelse om musikskoler(2014).

Ekstern henvisning 
Kort fra 2018 over kommunale musikskoler og kulturskoler

Musikuddannelse
Skole
Uddannelsesinstitutioner
Selvmål

Et selvmål er en scoring, der tæller imod målscorerens eget hold. Det sker typisk som et uheld, og kan være forårsaget af et fejlagtigt forsøg på defensivt spil.

Udtrykket bruges desuden som metafor for situationer, der giver bagslag mod en person.

Sport
Arnhem

Arnhem (Zuid-Gelders: Èrnem, tysk: Arnheim) er hovedstad i provinsen Gelderland i Nederlandene. Arnhems kommune har 150.000 indbyggere (2012). Byen er en del af plusregioen Arnhem-Nijmegen med 728.500 indbyggere.

Byen ligger omtrent midtvejs mellem Ruhr-distriktet og Amsterdam/Rotterdam. Desuden gennemskæres den af Rhinen, som her betegnes som Nederrhin (Nederrijn).

Historie

Den første tid 
De første beboere byggede ikke byen lige ved flodbredden, men på et højere sted ved en bæk mod nord. Byen fik stadsrettigheder 13. juli 1233 af grev Otto II af Gelre. I det 13. århundrede havde Arnhem mellem 2.000 og 3.000 indbyggere, der alle boede inden for bymuren, som i løbet af det 16. århundrede tre gange blev udvidet og forstærket. I det 19. århundrede blev bymuren revet ned. Kun en port minder endnu om dens eksistens, Sabelspoort.

Arnhem blev Gelres, som Gelderland dengang hed, hovedstad i 1579, da provinsen tilsluttede sig Utrechtunionen. I 1585 tilsluttede Arnhem og provinsen Gelre sig republikken De Syv Forenede Nederlande.

2. verdenskrig 
Under 2. verdenskrig led byen en tung skæbne, da den lå ved frontlinjen i september 1944 under Operation Market Garden. Under Slaget ved Arnhem blev den indre by nærmest fuldstændig ødelagt. Indbyggerne måtte efter slaget forlade byen, da tyskerne afspærrede den helt. Indbyggerne blev spredt for alle vinde og fik først lov til at vende tilbage et godt stykke efter befrielsen i maj 1945.

Moderne tid 
Da Arnhem i den grad blev ødelagt under krigen, var det nødvendigt at iværksætte et omfattende genopbygningsarbejde efter krigen. Også i dag findes der en travl bygge- og udvidelsesaktivitet. I 2015 blev således den nye bus- og togstation Arnhem Centraal åbnet. Arnhem er bortset fra det den eneste by i Nederlandene hvor der findes et trolleybusnet. 

Byen lever af industri og tjenesteydelser, tillige med, at byen er et vigtigt administrativt center.

Henvisninger 

 
Byer i Gelderland
Kommuner i Gelderland
Hanse
Mosebøgerne

Mosebøgerne (græsk Pentateuken Πεντετεύχως) , hebraisk Torah (תּוֹרָה) og flere steder i Bibelen kaldt Loven) består af fem bøger eller skriftruller: Første Mosebog (Genesis), Anden Mosebog (Exodus), Tredje Mosebog (Leviticus), Fjerde Mosebog (Numeri) og Femte Mosebog (Deuteronomium). Torahen er første hoveddel af Tanakh, den jødiske bibels tre hoveddele og de første fem bøger i de kristnes Gamle Testamente.

Mosebøgerne er opkaldt efter Moses, som efter traditionen er ophavsmand til Mosebøgerne.

Bøger i Det Gamle Testamente
Esajas' Bog

Esajas' Bog er en af profetbøgerne i det kristne Gamle testamente, og i jødedommens Nevi’im. Forfatterskabet er traditionelt blevet tilskrevet profeten Esajas, som levede i Juda i det 8. århundrede f.Kr.. Almindeligvis anses bogen af moderne forskere for at indholde en samling af forskellige profetier, som så er blevet redigeret i persisk tid, men der er stor uenighed blandt teologer.

De 66 kapitler består en del domsprofetier over nationerne som forfølger Juda. De indbefatter Babylon, Assyrien, Filistrene, Moab, Syrien, Israel (det nordlige kongerige) Etiopien, Egypten, Arabien og Fønikien. Desuden profeteres der om en som skal komme og udfri folket, Messias.

Bøger i Det Gamle Testamente
OK-Fonden

OK-Fonden er en non-profit-organisation, der først og fremmest beskæftiger sig med plejehjemsdrift.

Historie 
OK-Fonden blev stiftet i 1969 af Arne Ginge med det formål at støtte oprettelsen og videreførelsen af OK-Klubber i Danmark. I dag drives OK-Klubberne uafhængigt af OK-Fonden, dog med nære bånd.

Protektor for OK-Fonden er Hendes Kgl. Højhed Prinsesse Benedikte.

Aktiviteter 

OK-Fonden driver i 2019 Hospice Søndergård i Måløv, fire psykiatriske bosteder og 16 plejehjem landet over. Blandt de kendte plejehjem er Plejehjemmet Lotte på Frederiksberg, der i år 2007 blev nomineret blandt de 5 bedste plejehjem.OK-Fonden var desuden initiativtager og bygherre på demensbydelen ”Byen for livet” i Odense. Dette projekt blev senere droppet på grund af dårlig økonomi.

OK-Fonden administrerer 1.300 boliger, blandt andet 480 boliger fordelt på 29 seniorbofællesskaber. Fonden beskæftigede i 2019 godt 2.000 medarbejdere.

Kilder

Ekstern henvisning 
 OK-Fondens hjemmeside

Fonde fra Danmark
Etableret i 1969
Arne Ginge

Arne Ginge (31. marts 1923 – 19. januar 2002) gift med Thea Brank var de oprindelige stiftere af OK-Klubben i Danmark.

Arne Ginge startede OK-Fonden som nu driver 14 plejehjem og centre
samt OK-Klubben.

Der er nu 35 OK-Klubber i Danmark.

Eksterne henvisninger 
 OK-Fonden
 OK-Klubberne i Danmark

Iværksættere fra Danmark
Magneto

Magneto er en tegneserie-figur fra Marvel-universet, og en af hovedpersonerne i de 3 film der er udgivet i serien om X-Men.

Magnetos civile navn er Eric Lensherr og kom fra Tyskland hvor han som barn var i koncentrationslejr på grundlag af at han var jøde. Han er en såkaldt mutant og hans evne er at han kan generere, kontrollere og manipulere magnetiske felter.

I starten tilhørte han de gode og arbejdede sammen med en anden central figur i X-men, Charles Xavier, men mistede tiltroen til samarbejdet med almindelige mennesker. Han har gennem historierne samlet et antal andre ondsindede mutanter, og prøver sammen med dem gennem rabiate metoder at tilrane sig magt og kontrol i tegneserieuniverset. De gode og retskafne X-men prøver at forhindre Magneto i sine skumle forehavender, hvilket er det gennemgående handlingsforløb i filmene om X-men.

Eksterne henvisninger 
 Magneto (Max Eisenhardt) på marvel.com 
 

Figurer fra Marvel Comics
Figurer fra X-men
Fiktive skurke
Vardensersamfundet

Vardensersamfundet var en hjemstavnsforening for Varde og omegn. Foreningen blev startet af vardensere i København under 2. verdenskrig med hensigt på at tilbyde fælles billige rejser til hjembyen. Det var under krigen, hvor samfærdslen mellem landsdelene var noget besværligere – og pengene noget færre end i dag. Specielt for unge mennesker, som drog til hovedstaden havde foreningen en stor betydning.

Foreningen havde i 2007 147 medlemmer.

1 juli 2017 blev foreningen "Vardensersamfundet" lukket.

Ekstern henvisning 
 Vardensersamfundets hjemmeside, via web.archive.org 
 Gamle vardensere siger farvel til skolen. Sct. Jacobi Skole
 Vardensersamfundets fane får nyt liv 

Foreninger fra Danmark
Colt

Colt har flere betydninger:

 Colt's Manufacturing Company – en våbenproducent fra USA.
 Samuel Colt – opfinder af flere håndvåben
 Colt M1911 – en militær pistol
 Indianapolis Colts – et amerikansk fodbold hold fra Indianapolis i USA
 Antonov An-2 – NATOs kaldenavn for dette russisk/ukrainsk-byggede fly er Colt
Steen Gottlieb

Steen Gottlieb (født 1987) er en dansk bueskytte.

Han satte verdensrekord i en alder af 16 år. Han satte også to europæiske rekorder. Han har repræsenteret Danmark to gange ved verdensmesterskaberne for juniorer og ved tre europamesterskaber, hvilket har indbragt ham to VM-bronzemedaljer og én EM-guldmedalje for hold.

Han har været nummer 3 og nummer 6 på den europæiske rangliste for juniorer, og han nåede frem til sommeren 2006 at vinde 13 danmarksmesterskaber, et nordisk mesterskab (samt to tredjepladser), et europamesterskab og en række regionale mesterskaber.

Han har sat 10 danske rekorder, 1 verdensrekord og 2 europæiske rekorder.

Kilder og eksterne henvisninger 

 http://politiken.dk/sport/ECE109137/40-lande-til-vm-i-bueskydning-i-danmark/
 http://www.jv.dk/artikel/200942:Soenderborg--Bueskyttetalent-skifter-maalet-ud 
 http://www.jv.dk/artikel/173450:Soenderborg--Bueskytter-kaemper-for-VM-plads
 http://www.jv.dk/artikel/131732:Soenderborg--Lokal-skytte-er-nummer-otte-i-verden 
 http://www.jv.dk/artikel/124385:Soenderborg--Store-forventninger-til-Steen 
 http://www.jv.dk/artikel/78897:Soenderborg--Unge-bueskytter-ramte-plet 
 http://www.jv.dk/artikel/64204:Soenderborg--Bueskytter-fra-Broager-skoed-sig-til-guld 

Bueskytter fra Danmark
Frydenholm

Frydenholm er en roman af Hans Scherfig, der udkom i 1962 som en fortsættelse af romanen Idealister.

Bogens centrale omdrejningspunkt er den tyske besættelse af Danmark 1940-45 med fokus på  regeringens og den jævne danskers holdning til besættelsen og samarbejdspolitikken. 

Scherfigs tilgang er kritisk, og persongalleriet i den lille landsby Frydenholm ved Præstø på Sydsjælland beskrives bidende satirisk og nådesløst. Ligeledes beskrives regeringens, justitsapparatets og politiets rolle i den grundlovsstridige fængsling af godt 200 danske kommunister i 1941.

Mulige inspirationskilder 
Erik Wilhelm Grevenkop-Castenskiold til Store Frederikslund anses i almindelighed for at være model for grev Preben Rosenkop-Frydenskjold i Scherfigs satiriske roman. Denne opfattelse blev fremsat af flere aviser ved hans dødsfald. Imidlertid har Scherfig selv advaret mod at tolke Frydenholm som en nøgleroman i sit "Efterskrift" til romanen: "Frydenholm ligger i romanens virkelighed og ikke på noget virkeligt generalstabskort".

Der er imidlertid så mange lighedspunkter mellem Erik Wilhelm Grevenkop-Castenskiold og den fiktive grev Preben Rosenkop-Frydenskjold, at det er klart, at godsejeren har været en af Scherfigs inspirationskilder. En væsentlig forskel består deri, at Erik Grevenkop-Castenskiold ifølge Bovrup-Kartoteket forlod nazistpartiet allerede i 1941 i protest mod DNSAP's afhængighed af Tyskland. Der findes heller ikke dokumentation for, at Grevenkop-Castenskiold skulle have modtaget tyske personligheder på sit slot. Denne side af Scherfigs romanperson er dog ifølge Arne Broegaards "Nøgle til Frydenholm" snarere hentet fra godsejer Jørgen Sehested til Broholm på Fyn.

Slottet Frydenlund var fra 1929 til 1952 ejet af højesteretssagfører Geo. K. Schiørring, som i 1946 blev dømt for værnemageri.

Kilder 

Bøger af Hans Scherfig
Litteratur i 1962
Danmark under 2. verdenskrig
Idealister

Idealister er en roman skrevet af Hans Scherfig, udgivet i 1944 i Sverige. Oprindeligt skulle romanen være udgivet i Danmark, men udenrigsministeriet i samlingsregeringen forbød udgivelsen i 1942. Bogen blev efter befrielsen i 1945 udgivet i Danmark.

Romanen er udformet som en hård kritik af såkaldte "Idealister", hvilket dækker over såvel præster og godsejere som stjernetydere og nedbrydere af den kendte familiestuktur. Romanen er også et oplæg til kritik af de kulturpersoner der fascineredes af den tyske nazisme, herunder Kaj Munk og Harald Horn, og er således et oplæg til den senere roman Frydenholm. Den i bogen omtalte fiktive "seksualparken" refererer til Hostrups Have på Frederiksberg. Hyppigst anses dog Ryparken på Østerbro for at være modellen til "seksualparken".

Noter 

Bøger af Hans Scherfig
Litteratur i 1944
Forrest Gump (film)

Forrest Gump er en amerikansk dramafilm fra 1994 af Robert Zemeckis. Den bygger på en roman af samme navn fra 1985 skrevet af Winston Groom.

Filmen var en stor kommerciel succes og indtjente 678 mio. $ i solgte biografbilletter på verdensplan. Filmen blev nomineret til 13 oscars og vandt seks – inklusive bedste film, bedste visuelle effekter, bedste instruktør og bedste skuespiller.

Filmen fortæller historien om den enfoldige Forrest Gump og hans episke rejse gennem livet, hans møder med historiske personer, hans indflydelse på populærkultur og hans oplevelser af historiske begivenheder. Han ser dog ikke altid ud til at være klar over sin egen betydning. Filmen adskiller sig meget fra bogen.

Medvirkende 

 Tom Hanks – Forrest Gump
 Gary Sinise – Lt. Dan Taylor
 Robin Wright Penn – Jenny Curran
 Mykelti Wiliamson – Pvt. Benjamin Buford 'Bubba' Blue
 Sally Field – Mrs. Gump
 Harold G. Herthum – Forrests læge
 Michael Conner Humphreys – Forrest som barn

Eksterne henvisninger 

 

Amerikanske film fra 1994
Dramafilm fra USA
Engelsksprogede film
Film baseret på bøger
Film instrueret af Robert Zemeckis
Golden Globe for bedste film - drama
Oscar for bedste film
West Bay (Doha)

West Bay (arabisk ad-Dafnah), er et område i Qatars hovedstad Doha. Gennem de sidste fem år har området udviklet sig meget. Der er bl.a. kommet skyskrabere som skal være med til at gøre området til Dohas "centrum". Derudover er der bygget indkøbscentre, finansielt kvarter m.m.
Området er dog langt fra at være færdigudviklet, der er stadig tomme grunde i området, men samtidigt med Qatars økonomiske vækst vil disse også blive bebygget.

Bygningerne 
 Dubai-Towers
 Burj Qatar
 al-Bidda Tower
 West Bay Lagoon Plaza

Firmaer i området 
 QatarGas
 QIPCO

Doha
The Pearl-Qatar

The Pearl Qatar, også kaldt Riviera Arabia (ligesom den franske Riviera), er en menneskeskabt ø, som er bygget ud fra Dohas kyst. The Pearl er bygget tæt på det berømte West Bay Lagoon område. Det har kostet omkring 15 milliarder kr. at bygge øen. Den 4 millioner m² store ø er designet til at ligne en snor, hvorpå der er bygget bugte, der skal forestille perler og diamanter. Øens areal gør, at Qatars kystlinje bliver lidt over 40 km længere.

Bygninger på The Pearl 
Husene og lejlighederne på øen vil være i Riviera-stil og vil kunne tilbyde 7.600 boliger, der skal huse omkring 30.000 mennesker. Boligerne består af 21 højhuse på hver 20 etager samt 410 byhuse og villaer. The Pearl består desuden af 10 områder (Porto Arabia, Viva Bahriyah, Costa Malaz, Isola Dana, The Quartiers, La Plage Villas, Bhari Villas, The Grand Cruz). Ud over boliger bliver der også bygget tre luksushoteller (bl.a. Four Seasons), fire marinaer, hvori der er plads til 700 både, fritidsaktiviteter og omkring 60,000 m² indkøbscentre og restauranter.

Ejendomme på The Pearl 
The Pearl er Qatars første internationale ejendomssalg, og landets første projekt, hvor man ikke lejer sin bolig (99-års leje), men ejer den 100%. Projektet The Pearl startede den 5. april 2004. Antallet af beboere steg fra 19.000 i 2015 til 27.000 i 2017.

Referencer

Eksterne henvisninger 
 http://realestate.theemiratesnetwork.com/developments/qatar/the_pearl.php[ The Emirate Network – side om ejendomme i Mellemøsten.] 

Bygninger, konstruktioner og anlæg i Qatar
Doha
Største lufthavne i Norden

Dette er en liste over de 100 største lufthavne i Norden efter antal passagerer i 2007 og de 50 største i Norden efter antal passagerer i 2006, samt flyvninger om året i 2011 og 2010 og de travleste nordiske flyvninger i 2010. Et link til ældre statistik for 2006-2009 er angivet nedenfor.

lufthavne i Grønland er indtil videre ikke medtaget på grund af mangel på pålidelige data fra Grønlands luftfartsmyndighed.

Denne transport-relaterede liste er beregnet til løbende at blive opdateret efterhånden som ny statistik bliver tilgængeligt fra de officielle myndigheder. Denne statistik anbefales til også at omfatte fragt men ingen pålidelige officielle statistikker for alle lande er endnu blevet fundet.

Statistik for 2014

Statistik for 2006

Kilder 
 Avinor
 Finavia
 Flugmálastjórn Íslands 
 Flugstoðir. Isavia 
 LFV
 Luftfartsstyrelsen
 Statens Luftfartsvæsen
 BLL 
 CPH
 Keflavik
 Oslo Airport

Norden
Sindal Lufthavn

Sindal Lufthavn (ICAO-lufthavnskode EKSN) er en kommunalt ejet flyveplads, der ligger ved Sindal mellem Frederikshavn og Hjørring. Lufthavnen blev etableret i 1976 drevet af Hjørring og Frederikshavn Kommune. Frederikshavn trak sig som medejer af lufthavnen i 2012. Lufthavnen hører under Hjørring kommunes Teknik & Miljø-afdeling og har Hjørrings borgmester som øverste chef.

Flyvepladsen har indtil 2022 opretholdt status som lufthavn, nye EU-krav har dog medført at omkostningerne forbundet med at drive lufthavn ikke kunne forsvares i Sindal, og pr. 1. januar 2022 er statussen derfor ændret til flyveplads. Sindal Lufthavn må dog stadig godt kalde sig for lufthavn.

Faciliteter 
Flyvepladsens 1199 meter lange og 30 m brede startbane er af asfalt og har banenumrene 08 i den vestlige ende og 26 i den østlige ende. Lufthavnen har et kategori I-instrumentlandingssystem med en samplaceret localizer og GP og derudover en et DME-anlæg. Der findes desuden brændstofanlæg til forskellige slags brændstof samt et mindre flyværksted og hangar.

Radiokommunikation 
Til flyvepladsen er knyttet en bestemt radiokanal på frekvensen 118,75 MHz; en frekvens, som primært bruges af de fly der flyver til og fra lufthavnen til at orientere hinanden om deres tilstedeværelse og hensigter. Indenfor lufthavnens åbningstider vil tårnet være bemandet med en person, som vejleder trafikken til og fra lufthavnen. Udenfor åbningstiderne beflyves lufthavnen som en ubemandet flyveplads i luftrumsklasse G.

Brugere 
Flyvepladsen bruges i dag af SUN-AIR Technic, til flyværksted. Flyselskabet Sun-Air of Scandinavia, har af denne grund, tit fly stående i lufthavnen.

Flyvepladsen har ingen faste ruteflyvninger og nogle af de faste brugere af lufthavnen er Sindal Flyveklub og Faldskærmsklubben Nordenfjords.

Referencer

Eksterne henvisninger 

 Sindal Lufthavns officielle websted
 Sindal Flyveklub

Lufthavne i Danmark
Lufthavn
Etableret i 1976
Jenny

Jenny er et pigenavn, der er en engelsk afledning af Jane/Johanne. I nyere tid er det oftere på engelsk afledt af Jennifer. Varianter af navnet på dansk er blandt andet Jennie, Jenni, Jenna og Jena, ligesom også Jennifer bruges. Ifølge Danmarks Statistik bærer 3.827 danskere et af disse navne pr. 1. januar 2020.

Kendte personer med navnet 
 Jenny Alm, svensk håndboldspiller.
 Jennifer Aniston, amerikansk skuespiller.
 Jenny Berggren, svensk sanger.
 Jennifer Capriati, amerikansk tennisspiller.
 Jenna Elfman, amerikansk skuespiller.
 Jenny Kammersgaard, dansk svømmer.
 Jennifer Jason Leigh, amerikansk skuespiller.
 Jenny Lind, svensk sanger.
 Jennifer Love Hewitt, amerikansk skuespiller og sanger.
 Jennifer Lopez, amerikansk skuespiller og sanger.
 Jenny Rossander (Lydmor), dansk musiker.
 Jenna Ushkowitz, amerikansk kuespiller og sanger.
 Jenny Wilson, svensk sanger og sangskriver.

Navnet anvendt i fiktion 
 Sørøver-Jenny er en figur i Bertolt Brechts Laser og pjalter.
 Soldaten og Jenny er en dansk film fra 1947 instrueret af Johan Jacobsen.
 Historien om Jenny er et album fra 1978 af og med Benny Holst.
 Jenny og påfuglen er en roman af Johan Borgen.
 "Jenny, Jenny" er titlen på et af Little Richards hits.
 "Jenny" er titlen på en sang fra Bifrosts album Til en sigøjner.
 Jon Bang Carlsen har lavet en dokumentarfilm med titlen Jenny.
 Jenny er en person i den britiske science fiction-serie Doctor Who

Referencer 

Pigenavne
Tobis

Tobis (folkemunde sandål) er en familie under pigfinnefiskene. Der er flere arter af tobis og de bliver typisk 15-20 cm. lange. Det er en bundfisk, der foretrækker ret grov sandbund, som de kan grave sig ned i. Dens æg klæber til sandkornene. Tobis lever først og fremmest af vandlopper og er selv en vigtig del af fødegrundlaget for mange større fiskearter.

Tobisen svømmer kun frit omkring i sommerperioden og derfor foregår tobisfiskeriet fra maj til juli, hvor den fanges som industrifisk til produktion af fiskemel og fiskeolie. Mellem en tredjedel og halvdelen af danske fiskefangster består af tobis, og Danmark står for 90% af tobisfiskeriet i EU.  Tobisen er et grundlæggende led i Nordsøens fødekæde, og fiskeriet har derfor konsekvenser for bestandene af en række fisk, havpattedyr og havfugle. En række forskere mener således, at det intensive tobisfiskeri er inkompatibelt med genopretningen af torsk til sunde bestandsstørrelser svarende til i 1950erne.

Klassifikation 
Familie: Ammodytidae (Tobisfamilien)
 Slægt: Ammodytes
 Ammodytes americanus
 Ammodytes dubius (Nordlig tobis)
 Ammodytes hexapterus (Stillehavstobis)
 Ammodytes marinus (Havtobis)
 Ammodytes personatus
 Ammodytes tobianus (Kysttobis, Sandgrævling)
 Slægt: Ammodytoides
 Ammodytoides gilli
 Ammodytoides kimurai
 Ammodytoides leptus
 Ammodytoides pylei
 Ammodytoides renniei
 Ammodytoides vagus
 Slægt: Bleekeria
 Bleekeria kallolepis
 Bleekeria mitsukurii
 Bleekeria viridianguilla
 Slægt: Gymnammodytes
 Gymnammodytes capensis
 Gymnammodytes cicerelus (Middelhavsnøgentobis)
 Gymnammodytes semisquamatus (Nøgentobis)
 Slægt: Hyperoplus
 Hyperoplus immaculatus (Uplettet tobiskonge)
 Hyperoplus lanceolatus (Plettet tobiskonge)
 Slægt: Lepidammodytes
 Lepidammodytes macrophthalmus
 Slægt: Protammodytes
 Protammodytes brachistos
 Protammodytes sarisa

Noter

Kilder 
 Taxonomicon – Family Ammodytidae 
 Fishbase – Family Ammodytidae  

Pigfinnefisk
Omaha (flertydig)

Omaha har flere betydninger eller specialiseringer:

 Omaha – den største by i den amerikanske delstat Nebraska med 390.007 indbyggere (2000).
 Omaha Beach – en vigtig strand under Operation Overlord.
 Omaha (pokervariant) – et kendt pokerspil.
 Omaha (indfødte amerikanere) – nordamerikansk indianerstamme